Գալիմար

«Գալիմար» (ֆրանսերեն՝ Éditions Gallimard), ֆրանսիական անկախ հրատարակչական տուն, գեղարվեստական գրականության խոշորագույն հրատարակիչներից մեկը աշխարհում։ Հիմնադրվել է 1911 թվականին Գաստոն Գալիմարի կողմից: 1992 թվականից ներառված է Groupe Madrigall հրատարակչական հոլդինգի կազմում, որը պատկանում է հրատարակչության ներկայիս տնօրեն Անտուան Գալիմարին։ Պատմություն Հրատարակչությունը 1911 թվականին հիմնադրել են գրողներ Անդրե Ժիդը, Ժան Շլյումբերժեն և հրատարակիչ Գաստոն Գալիմարը։ Սկզբում այն եղել է «Նուվել Ռևյու Ֆրանսեզ» գրական ամսագրի հրատարակչությունը և համապատասխանաբար անվանվել է «Éditions de la Nouvelle Revue Française»։ «Գալիմար» (Librairie Gallimard) անվանումն ստացել է 1919 թվականին։ Նրա գործունեության սկզբնական շրջանի առավել հիշարժան աշխատանքներից է Պոլ Վալերիի La Jeune Parque երկի և Մարսել Պրուստի «Ի խույզ կորուսյալ ժամանակի» բազմահատոր վեպի երկրորդ հատորի հրատարակումը: Ընդ որում՝ վերջինս արժանացել է Գոնկուրյան մրցանակի՝ դառնալով այդ հեղինակավոր գրական պարգևին արժանացած գալիմարյան առաջին գործը: Հրատարակչության լույս ընծայած բեսթսելլերների թվում են Ալբեր Քամյուի (29 միլիոն օրինակ), Անտուան դը Սենտ-Էքզյուպերիի (26,3 միլիոն օրինակ), Ջոան Ռոուլինգի (վերջինիս հեղինակած հարրիփոթերյան շարքը վաճառվել է ավելի քան 26 միլիոն օրինակով, Սալման Ռուշդիի, Ռոալդ Դալի, Մարսել Պրուստի, Լուի-Ֆերդինանդ Սելենի, Ֆիլիպ Ռոթի, Ջորջ Օրուելի, Ջեք Քերուաքի, Պաբլո Ներուդայի, Ջոն Սթեյնբեքի երկերը: 2011 թվականի դրությամբ «Գալիմար»-ի հեղինակների շարքում կային Գոնկուրյան մրցանակի 36, Նոբելյան մրցանակի 38, Պուլիցերյան մրցանակի 10 դափնեկիրներ: 2010 թվականին ընկերության դրամաշրջանառությունն անցել է 230 միլիոն եվրոյից, աշխատակիցների թվաքանակը՝ 1.100-ից: 1929 թվականից հրատարակչությունը տեղակայված է Փարիզի 7-րդ շրջանի Սեն-Ժերմեն-դե-Պրե թաղամասում՝ Սեբաստիեն Բոտեն (ֆրանսերեն՝ Rue Sébastien-Bottin) փողոցի թիվ 5 հասցեում գտնվող շենքում, որը ժամանակին գնել է Գաստոն Գալիմարը: 2011 թվականի հունիսին, հրատարակչության հարյուրամյակի կապակցությամբ, քաղաքապետարանը փողոցի մեծ մասը վերանվանեց «Գաստոն Գալիմար փողոց» (ֆրանսերեն՝ rue Gaston-Gallimard): Ներկայումս հրատարակչությունը ղեկավարում է հիմնադրի թոռը՝ Անտուան Գալիմարը։ Նրան է պատկանում նաև Ֆրանսիայում մեծությամբ երրորդ հրատարակչական տունը համարվող Groupe Madrigall հոլդինգը, որի կազմում, Gallimard-ից զատ, ընդգրկված են նաև Denoël, Gallimard Jeunesse, Mercure de France, Futuropolis, Table Ronde և Sodis հրատարակչություններըվ։ 2012 թվականին «Գալիմար»-ը RCS MediaGroup-ից գնել է Groupe Flammarion հրատարակչական խումբը: Հրատարակչական գործունեություն Gallimard-ի կողմից հրատարակված առաջին հեղինակների թվում էին Անդրե Ժիդը, Պոլ Կլոդելը, Վալերի Լարբոն, Ռոժե Մարտեն դյու Գարը: Հետագայում այստեղ տպագրվել են ֆրանսիացի (Պրուստ, Մոնտերլան, Մալրո, Գարի, Կեսել, Սենտ-Էքզյուպերի, Բրետոն, Էլյուար, Արագոն, Սարտր, Քամյու, Տուռնիե, Մոդիանո, Լե Կլեզիո, Սելին) և օտարերկրյա (Հարդի, Կոնրադ, Հեմինգուեյ, Դոս Պասոս, Ֆոլկներ, Սթայնբեք) անվանի հեղինակների ստեղծագործություններ: 1930-ական թվականներից ի վեր Gallimard-ը լույս է ընծայում ֆրանսիական ամենահեղինակավոր մատենաշարերից մեկը՝ «Պլեադների գրադարանը», որն աչքի է ընկնում հեղինակների ու տեքստերի մանրակրկիտ ընտրությամբ, շքեղ դիզայնով և ընդգրկուն տեղեկատվական հավելվածներով։ 2019 թվականի սեպտեմբերի դրությամբ այդ մատենաշարով լույս է տեսել 224 հեղինակների 676 գիրք։ Gallimard-ի կողմից հրատարակված բազմաթիվ վեպեր արժանացել են հեղինակավոր գրական մրցանակների (Գոնկուրյան մրցանակ և այլն): Դրա հետ կապված՝ ֆրանսիական գրական շրջանակներում լայն տարածում է գտել Galligrasseuil (արտասանվում է «Գալիգրասեյ») կատակախառն արտահայտությունը: Այն կազմված է ֆրանսիական երեք խոշորագույն գեղարվեստական հրատարակչությունների՝ Gallimard-ի, Grasse-ի և Seil-ի անունների առաջին վանկերից և նշում է մի հորինված հրատարակչություն, որի լույս ընծայած վեպերն անպայման կստանան հերթական գրական մրցանակը: Գեղարվեստական գրականությունից զատ՝ Gallimard-ը հրատարակում է հանրագիտարաններ, բառարաններ, ինչպես նաև գրականություն հասարակական և հումանիտար գիտությունների, կրոնի ու արվեստների վերաբերյալ: Այս ամենի հետ մեկտեղ լույս է ընծայում գրական-քաղաքական Les temps modernes ամսագիրը և Nouvelle Revue Française գրական խոշորագույն ամսագիրը 2019 թվականի դրությամբ հրատարակչության կատալոգը ներառում էր մոտավորապես 40.000 անուն-վերնագիր, 9.000 հեղինակ և գրական ու էսսեիստական 240 մատենաշար: Դուստր ընկերություններ Հրատարակչական տներ Éditions Denoël Les Éditions du Mercure de France Nouveaux Loisirs (tourist guides) Groupe Flammarion Futuropolis Gallimard Jeunesse Éditions P.O.L. (88%) Éditions de La Table Ronde Bibliothèque de la Pléiade Տարածում և բաշխում SODIS (publishing) SOCADIS (Groupe Flammarion-ի կազմում) Centre de Diffusion de l'Édition France Export Diffusion Մատենաշարերի, ժողովածուների ցանկ Ծանոթագրություններ Արտաքին հղումներ Պաշտոնական կայք